สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 19 ต.ค. 60
19 ต.ค. 2560

ดัชนีดาวโจนส์ตลาดหุ้นนิวยอร์กปิดทะยานขึ้นเหนือแนวต้านทางจิตวิทยาที่ระดับ 23,000.00 จุดเป็นครั้งแรกเมื่อคืนนี้ (18 ต.ค.) พร้อมเดินหน้าทำนิวไฮต่อเนื่อง ขานรับผลประกอบการของบริษัทจดทะเบียนรายใหญ่ที่ออกมาดีกว่าการคาดการณ์ของตลาด โดยเฉพาะบริษัทไอบีเอ็ม ที่ส่งสัญญาณเป็นบวกต่อนักลงทุน หลังจากบริษัทเผยกำไรและยอดขายในไตรมาส 3 สูงเกินคาด แถมมองว่ารายได้จะพลิกกลับมาขยายตัวเป็นครั้งแรกในรอบ 5 ปี
ดัชนีเฉลี่ยอุตสาหกรรมดาวโจนส์ปิดที่ 23,157.60 จุด เพิ่มขึ้น 160.16 จุด หรือ +0.70% ดัชนี S&amp;P 500 ปิดที่ 2,561.26 จุด เพิ่มขึ้น 1.90 จุด หรือ +0.07% ดัชนี Nasdaq ปิดที่ 6,624.22 จุด เพิ่มขึ้น 0.56 จุด หรือ +0.01%
 
ตลาดหุ้นยุโรปปิดปรับตัวเพิ่มขึ้นเมื่อคืนนี้ (18 ต.ค.) หลังจากที่บริษัทจดทะเบียนในยุโรปได้มีการเปิดเผยผลประกอบการไตรมาส 3
ดัชนี Stoxx Europe 600 ปรับตัวขึ้น 0.29% ปิดที่ 391.56 จุด
ดัชนี DAX ตลาดหุ้นเยอรมันปิดวันทำการล่าสุดที่ 13,043.03 จุด เพิ่มขึ้น 47.97 จุด, +0.37% ดัชนี CAC-40 ตลาดหุ้นฝรั่งเศสปิดวันทำการล่าสุดที่ 5,383.81 จุด เพิ่มขึ้น 22.44 จุด, +0.42% ดัชนี FTSE 100 ตลาดหุ้นลอนดอนปิดวันทำการล่าสุดที่ 7,542.87 จุด เพิ่มขึ้น 26.70 จุด, +0.36%
 
ตลาดหุ้นลอนดอนปิดในแดนบวกเมื่อคืนนี้ (18 ต.ค.) ด้วยอานิสงส์จากสกุลเงินปอนด์ที่อ่อนค่าลง ซึ่งช่วยหนุนหุ้นกลุ่มบริษัทข้ามชาติให้ปรับตัวเพิ่มขึ้น
ดัชนี FTSE 100 เพิ่มขึ้น 26.70 จุด หรือ +0.36% ปิดที่ 7,542.87 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (18 ต.ค.) เนื่องจากตลาดได้รับปัจจัยหนุนจากสถานการณ์ในตะวันออกกลาง และข้อมูลสต็อกน้ำมันดิบที่ร่วงลงในสัปดาห์ที่แล้ว
สัญญาน้ำมันดิบ WTI ส่งมอบเดือนพ.ย. เพิ่มขึ้น 16 เซนต์ หรือ 0.3% ปิดที่ 52.04 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 27 เซนต์ หรือ 0.5% ปิดที่ 58.15 ดอลลาร์/บาร์เรล
 
สัญญาทองคำตลาดนิวยอร์กปิดตลาดปรับตัวลดลงเมื่อคืนนี้ (18 ต.ค.) เนื่องจากนักลงทุนได้เทขายทองคำซึ่งเป็นสินทรัพย์ปลอดภัย และหันไปลงทุนในสินทรัพย์เสี่ยงอย่างหุ้น หลังดัชนีดาวโจนส์ตลาดหุ้นนิวยอร์กปิดทะยานขึ้นเหนือแนวต้านทางจิตวิทยาที่ระดับ 23,000.00 จุดเป็นครั้งแรกเมื่อคืนนี้
สัญญาทองคำตลาด COMEX (Commodity Exchange) ส่งมอบเดือนธ.ค. ปรับตัวลดลง 3.2 ดอลลาร์ หรือ 0.25% ปิดที่ระดับ 1283.0 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 4.4 เซนต์ หรือ 0.26% ปิดที่ 16.997 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 10.20 ดอลลาร์ หรือ 1.09% ปิดที่ 924.60 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 23 ดอลลาร์ หรือ 2.4% ปิดที่ 952.95 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลยูโรและปอนด์ ในการซื้อขายที่ตลาดนิวยอร์กเมื่อคืนนี้ (18 ต.ค.) ขณะนักลงทุนจับตาวุฒิสภาสหรัฐ ซึ่งมีกำหนดจะพิจารณาแผนการปฏิรูปภาษีของประธานาธิบดีโดนัลด์ ทรัมป์ในสัปดาห์นี้ หลังจากที่พรรครีพับลิกันยังไม่สามารถผลักดันให้ร่างกฎหมายดังกล่าวมีผลบังคับใช้ได้ในช่วงที่ผ่านมา
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1788 ดอลลาร์ จากระดับ 1.1772 ดอลลาร์ ในขณะที่ปอนด์แข็งค่าขึ้นแตะ 1.3199 ดอลลาร์ จากระดับ 1.3190 ดอลลาร์ และดอลลาร์ออสเตรเลียอ่อนค่าลง ที่ระดับ 0.7844 ดอลลาร์ จากระดับ 0.7847 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.93 เยน จากระดับ 112.15 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9815 ฟรังก์สวิส จากระดับ 0.9784 ฟรังก์สวิส